Line Barfod (EL), 2002-03-12:
Enhedslisten synes, det er udmærket, at der bliver tilført flere penge til sundhedsvæsenet.
Men vi er dybt bekymrede over den måde, det bliver gennemført på.
Vi har også stillet en række spørgsmål under udvalgsbehandlingen, som ikke har gjort os mindre bekymrede.
Den måde, forslaget er hastet igennem på, uden at der har været ordentlig tid til høring, og uden at der har været ordentlig tid til en grundig drøftelse af, hvad virkningerne vil være af den måde at sende flere penge ud i sygehusvæsenet på, gør os også fortsat bekymrede for, hvad virkningerne kan være.
For pengene gives som en engangsbevilling, og det vil sige, at sygehusvæsenet har lidt over et halvt år til at bruge dem, og de kan kun bruges på planlagte behandlinger.
Det vil sige, at hvis sygehusene skal have del i de her penge, vil de være nødt til at overføre ressourcer fra andre afdelinger til de kirurgiske afdelinger, der kan få del i pengene.
Vi er meget nervøse for, at det her vil føre til, at der bliver større problemer på de medicinske afdelinger, hvor mange af de ældre ligger, som regeringen og Dansk Folkeparti jo ellers har været så optaget af; at der vil være større problemer på fødeafdelingerne, for på fødeafdelinger har man jo altså ikke planlagte behandlinger.
Der kommer man ind akut.
Vi har desværre set undersøgelser, der viser, at der er børn, der dør under fødslen, fordi der ikke er ressourcer nok på fødeafdelingerne.
Men alligevel er det altså ikke det område, man vurderer skal have flere ressourcer.
Tilsvarende er vi bange for, at der bliver taget flere ressourcer fra de psykiatriske afdelinger, der også mangler penge.
Så har vi jo set, hvordan regeringen med den finanslov, der ligger, samtidig med at tilføre flere penge til operationer på sygehusvæsenet har skåret ned på det forebyggende arbejde, har skåret ned på en række områder, arbejdsmiljø, trafik osv., som vil betyde, at der bliver flere, der får behov for operationer.
Så man kan sige, at der sådan set er en logik i, at regeringen skal ud med flere penge til operationer, for de skaber selv flere ofre, der har behov for operationerne.
Dertil kommer så, at med det her forslag går man i retning af, at der skal være flere private sygehuse, at der skal være mere behandling hos private.
Det synes vi generelt er et problem.
Vi mener, at det er vigtigt at have et offentligt gratis sygehusvæsen, der er lige for alle, og desuden har vi ikke kunnet få sikkerhed for, at patienter, der opereres på private sygehuse, får nøjagtig de samme rettigheder, hvis noget går galt, som man har, når man bliver behandlet på et offentligt sygehus.
Dertil kommer så, som flere andre ordførere også har været inde på, at man altså politisk har valgt at kæde sammen, at vi skal tage pengene til flere sygehusoperationer fra de allerallerfattigste i verden.
, selv om man jo sagtens kunne tage penge til sygehusvæsenet andre steder fra.
Der ligger stadig mange milliarder hos de multinationale selskaber.
Men her har regeringen altså også valgt, at man skærer ned på kontrollen hos Told og Skat og dermed ikke får del i de milliarder, der fosser ud af statskassen, ligesom sidst den nuværende statsminister var minister i en borgerlig regering, hvor pengene også fossede ud af statskassen, fordi man skar ned på kontrollen hos Told og Skat.